**SÜRGŐSSÉGI INDÍTVÁNY**

**az Oktatási és Szociális Bizottság 2015. január 28-i ülésére**

**Javaslat a Klebelsberg Intézményfenntartó Központtal történő együttműködési megállapodás megkötésére**

Szombathely Megyei Jogú Város Önkormányzata a Szent Márton tiszteletére rendezendő jubileumi ünnepségsorozatra történő felkészülés jegyében fontos feladatának tartja, hogy megszólítsa a város valamennyi általános és középiskolás tanulóját. A folyamatos kapcsolattartás és koordináció reményében az önkormányzat (az 1. melléklet szerinti) együttműködési megállapodást köt a Klebelsberg Intézményfenntartó Központ Szombathelyi Tankerületével, a diákság tudatos és aktív részvételének biztosítása végett.

A megállapodás értelmében a felek folyamatosan egyeztetnek a 2016-os Szent Márton emlékév előkészületeiről, feladatairól és azok végrehajtásáról. Az együttműködést Szombathely MJV Önkormányzata részéről a Szent Márton Programiroda koordinálja.

Az együttműködés lehetőséget biztosít arra, hogy a Tankerület fenntartásában lévő iskolák pedagógiai programjába beépüljön Szent Márton szellemi és kulturális hagyatékának ápolása, illetve a pedagógusokat a témához kapcsolódó szakmai programokon való részvételére ösztönözze.

Fentiek alapján kérem a Tisztelt Bizottságot, hogy a megállapodásról az álláspontját kialakítani szíveskedjék!

Szombathely, 2015. január 27.

**/:Dr. Puskás Tivadar:/**

**HATÁROZATI JAVASLAT**

**…./2015. (I.28.) OSZB. sz. határozat**

1. Az Oktatási és Szociális Bizottság javasolja, hogy Szombathely Megyei Jogú Város Önkormányzata a Klebelsberg Intézményfenntartó Központ Szombathelyi Tankerületével (az 1. melléklet szerinti) együttműködési megállapodást kössön a Szent Márton Emlékévre való felkészülés céljából.

2. A Bizottság felhatalmazza a polgármestert az együttműködési megállapodás aláírására.

**Felelős:** Dr. Puskás Tivadar polgármester

Koczka Tibor alpolgármester

(A végrehajtás előkészítéséért:

Dr. Telek Miklós, a Polgármesteri Kabinet vezetője)

**Határidő:** azonnal

1. **melléklet**

**EGYÜTTMŰKÖDÉSI MEGÁLLAPODÁS**

amely létrejött a KLEBELSBERG INTÉZMÉNYFENNTARTÓ KÖZPONT Szombathelyi Tankerülete (9700 Szombathely, Kossuth L. u. 11), képviseletében eljár Fodor István tankerületi igazgató (továbbiakban: Tankerület),

és SZOMBATHELY MEGYEI JOGÚ VÁROS ÖNKORMÁNYZATA (9700 Szombathely, Kossuth L. u. 1-3., továbbiakban: Önkormányzat), törvényes képviselő: Dr. Puskás Tivadar polgármester között (mint felek között: a továbbiakban FELEK ) a mai napon, az alábbi feltételek mellett:

1. A FELEK egybehangzóan kinyilvánítják, hogy városunk világszerte híres szülöttje, Szent Márton tiszteletére rendezendő jubileumi ünnepség-sorozatra – amely a neves egyháztörténeti személyiség születésének 1700. évfordulójára történő méltó megemlékezést tűzi ki célul- közösen készülnek, amelynek során a város általános- és középiskolai diáksága számára is biztosítják a tudatos és aktív részvétel lehetőségét a városi civil szervezetekkel, önkormányzati és egyházi intézményekkel való összehangolt együttműködés keretfeltételeit
2. A sikeres együttműködés érdekében a Felek folyamatosan egyeztetik a 2015-ben megvalósuló programokat és a 2016-os Szent Márton évi ünnepségsorozat előkészületeit, feladatait és azok végrehajtását, amelynek koordináló szerve az önkormányzat Szent Márton Programirodája. A KLIK Szombathelyi Tankerülete kapcsolattartó személyt jelöl ki az eredményes együttműködés biztosítására, aki a tanintézményeinket képviseli a döntéseket előkészítő szakmai egyeztetések során.
3. Az együttműködés keretében a Tankerület vállalja, hogy a fenntartásába tartozó iskolák pedagógiai programjaiban, munkaterveiben Szent Márton életéről és valláserkölcsi tanúságtételéről szóló tematikus tananyagok integrálódjanak a helytörténet, a vallás-és erkölcstan tantárgyak keretein belül, az Önkormányzat Oktatási Bizottsága határozatának megfelelően. Rendhagyó osztályfőnöki órák, iskolai tematikus napok és tanulmányi célú látogatások (a Martineumtól a Szent Márton Látogatóközpontig kialakított „Szent Márton útján” tett várostörténeti séták) szervezésével készülhetnek a diákok és tanárok egyaránt a jubileumi emlékév méltó megünneplésére. Az iskolák körében Szent Márton vetélkedősorozatot szerveznek az együttműködő felek, osztrák és szlovén két tannyelvű partnerintézmények bevonásával nemzetközi jelentőséggel.
4. A Tankerület vállalja, hogy az Önkormányzat Szent Márton Programirodája által szervezett Szent Márton életútját bemutató szakmai programokon történő részvételre motiválja a tanárokat, akik a színvonalas vallástörténeti kurzusokon szerezhetnek alaposabb ismereteket a rendhagyó tanórák és tanulmányi látogatások megtartásához. Iskolánként egy-egy pedagógussal megalakul a Tankerületi Szent Márton-hálózat, amely 2014-2016 során megkönnyíti a Szent Márton emlékére szervezett önkormányzati és egyházmegyei rendezvényekre történő közönségszervezést és aktív részvételt a pedagógusok, diákok és szülők körében egyaránt.
5. Az együttműködés keretében Szombathely Megyei Jogú Város Önkormányzata vállalja, hogy a Szent Márton Programirodán keresztül konzultációs lehetőséget garantál a Szent Márton jubileumi programsorozat előkészítése és lebonyolítása tárgyában a Tankerület számára, ill. az ünnepi eseménysorozat iskolákat érintő programjaihoz szakmai támogatást biztosít. A forrást igénylő programelemek tekintetében a felek szükség esetén külön megállapodást kötnek.
6. A jelen megállapodás 2015.március 1. napjától 2016. december 31. napjáig terjedő időszakra jön létre. Bármelyik fél jogosult azonnali hatállyal felmondani a jelen megállapodást, ha valamely Fél súlyos szerződésszegést követ el. A felek kijelentik, hogy a kölcsönös elégedettség és további pályázati támogatások elnyerése esetén a jelen megállapodás időbeli hatályát meghosszabbítják.

A szerződő felek a jelen megállapodást, mint akaratukkal mindenben megegyezőt helybenhagyólag írják alá.

Szombathely, 2015. február…..

**Dr Puskás Tivadar Fodor István**

polgármester igazgató

Szombathely MJV Önkormányzata KLIK Szombathelyi Tankerülete